Oudpolisieman van dieremishandeling aangeklaArgieffoto Marlien Pieterse, bestuurder van die Dierebeskermingsvereniging (DBV) in Vereeniging en Vanderbijlpark, het gesê Kobus Reyneke is op borgtog van R1 000 vrygelaat. As deel van sy borgtogvoorwaardes mag hy geen diere besit terwyl die saak van dieremishandeling teen hom aanhangig is nie. Volgens Pieterse het Reyneke glo sy tien honde alleen by sy woonhuis in Eikenhof in die suide van Johannesburg gelos. Die honde het geen toegang tot kos of water gehad nie en een van die honde, ŉ skaaphond-kruising, is op die huis se stoep toegemaak. “Met die DBV se besoek was die hond op die stoep ernstig uitgeteer en kon skaars beweeg. Die hond is onmiddellik weggeneem en na ŉ dierehospitaal gehaas. Hy is ongelukkig op pad na die hospitaal dood,” het Pieterse gesê. Die ander nege honde is tans in die DBV se sorg. “Ons is bly dat mnr. Reyneke in hegtenis geneem is en reeds in die hof verskyn het. Ons beskou dieremishandeling in ’n baie ernstige lig en glo die oortreders moet aan die pen ry,” het sy gesê.